Diari Oficial de la Generalitat Valenciana


Sumari del DOGV 8995, del 12-01-2021 (2021/213)

RESOLUCIÓ d'11 de gener de 2021, de la consellera de Justícia, Interior i Administració Pública, per la qual es modifica parcialment la Resolució de 30 d'octubre de 2020, de la consellera de Justícia, Interior i Administració Pública, per la qual s'adeqüen les mesures excepcionals que cal adoptar en els centres de treball dependents de l'Administració de la Generalitat amb motiu de la Covid-19.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8995

Data del DOGV
:   12-01-2021

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/213


Data del document
:   11-01-2021

Organisme emissor
:   Conselleria de Justícia, Interior i Administració Pública

Tipus de document
:   Resolució

Anàlisi jurídica

 Descriptors 

:   * Conselleria de Justícia, Interior i Administració Pública
    * treball a distància
    * salut pública
    * política sanitària
    * malaltia infecciosa
    * funcionari
    * legislació

RESOLUCIÓ d'11 de gener de 2021, de la consellera de Justícia, Interior i Administració Pública, per la qual es modifica parcialment la Resolució de 30 d'octubre de 2020, de la consellera de Justícia, Interior i Administració Pública, per la qual s'adeqüen les mesures excepcionals que cal adoptar en els centres de treball dependents de l'Administració de la Generalitat amb motiu de la Covid-19. [2021/213]  
Per mitjà de la Resolució de 30 d'octubre de 2020, de la consellera de Justícia, Interior i Administració Pública per la qual s'adeqüen les mesures excepcionals que cal adoptar en els centres de treball dependents de l'Administració de la Generalitat amb motiu de la Covid-19, es va establir, en l'apartat tercer: «[?] les persones titulars de la Sotssecretaria de la Presidència de la Generalitat i de les diferents conselleries, així com dels òrgans que ostenten la direcció superior de personal dels respectius organismes públics adscrits a aquestes, podran organitzar torns rotatoris presencials i no presencials del personal a càrrec seu, de manera que puga reduir-se la presencialitat en els llocs de treball fins a un 30%, com a màxim, del total d'efectius, i se'n garantisca la presència d'almenys el 70%, siga en horari de matins o en horari voluntari de vesprades, sense que això supose cap minva en la prestació del servei».  
  
Vistes l'evolució actual de la crisi sanitària ocasionada per la Covid-19 i la seua incidència en la prestació del servei públic, es considera convenient adoptar noves mesures preventives que garantisquen aquesta prestació sense menyscapte de la seguretat i la salut del personal empleat públic durant el temps necessari que requerisquen les noves circumstàncies de la pandèmia, i ampliar el percentatge en què puga reduir-se la presencialitat en els llocs de treball respecte del total d'efectius.  
  
Així doncs, sobre la base de tot això, i en l'exercici de les competències atribuïdes a la consellera de Justícia, Interior i Administració Pública per l'article 28 de la Llei 5/1983, de 30 de desembre, del Consell; l'article 9 de la Llei 10/2010, de 9 de juliol, d'ordenació i gestió de la funció pública valenciana, i la disposició final primera del Decret 42/2019, de 22 de març, del Consell, de regulació de les condicions de treball del personal funcionari de l'Administració de la Generalitat; havent comunicat les mesures contingudes en aquesta resolució a la comissió de seguiment prevista en l'apartat setze de l'annex II de l'Acord de 19 juny, del Consell, sobre mesures de prevenció contra la Covid-19, resolc:  
  
Primer  
Modificar el paràgraf segon de l'apartat tercer de la Resolució de 30 d'octubre de 2020, de la consellera de Justícia, Interior i Administració Pública, per la qual s'adeqüen les mesures excepcionals que cal adoptar en els centres de treball dependents de l'Administració de la Generalitat amb motiu de la Covid-19, que queda redactat com segueix:  
  
«En aquest marc, les persones titulars de la Sotssecretaria de la presidència de la Generalitat i de les diferents conselleries, així com dels òrgans que ostenten la direcció superior de personal dels respectius organismes públics adscrits a aquestes, podran organitzar torns rotatoris presencials i no presencials del personal a càrrec seu, de manera que puga reduir-se la presencialitat en els llocs de treball fins a un 50%, com a màxim, del total d'efectius, i se'n garantisca la presència d'almenys el 50%, siga en horari de matins o en horari voluntari de vesprades, sense que això supose cap minva en la prestació del servei.»  
  
  
Segon  
La modificació de les mesures organitzatives que s'adopten per a incrementar el percentatge de llocs de treball que presten serveis en la modalitat de treball no presencial, de l'anterior 30% al 50% com a màxim, previst en l'apartat anterior, per suposar una modificació del corresponent pla d'actuació indicat en la Resolució de 30 d'octubre de 2020, de la consellera de Justícia, Interior i Administració Pública, hauran de ser objecte de consulta i participació amb la representació sindical de les treballadores i els treballadors del respectiu comité de Seguretat i Salut, tal com es preveu en el paràgraf cinqué de l'apartat tercer de l'esmentada resolució.  
  
Tercer  
Aquesta resolució entrarà en vigor el dia que es publique en el Diari Oficial de la Generalitat Valenciana, i els seus efectes, que tindran caràcter temporal, s'estendran en funció de l'evolució de la crisi sanitària desencadenada per la pandèmia de la Covid-19.  
  
València, 11 de gener de 2021.- La consellera de Justícia, Interior i Administració Pública: Gabriela Bravo Sanestanislao.